KIRJALLINEN KYSYMYS E-0369/02

esittäjä(t): Mary Honeyball (PSE) komissiolle

(14. helmikuuta 2002)

Aihe: Ihmiskauppa

Voiko komissio antaa yksityiskohtaisia tietoja suunnitelmista, joita sillä on ihmiskaupan estämiseksi, kun otetaan huomioon Patsy Sörensenin mietinnön Lisätoimista naisilla käytävän kaupan torjumiseksi (A5-0127/2000) hyväksyminen sekä Brian Crowleyn 11. joulukuuta 2001 esittämään kysymykseen (H-0924/01) vastauksena annettu sitoumus?

António Vitorinon komission puolesta antama vastaus

(26. maaliskuuta 2002)

Komission mielestä ihmiskauppa ja varsinkin nais- ja lapsikauppa on kauhistuttavaa, ja ilmiönä yhä huolestuttavampi. Tästä syystä komissio ja Euroopan unioni ovat viime vuosina laatineet kattavan politiikan ihmiskaupan, varsinkin nais- ja lapsikaupan, torjumiseksi. Tässä politiikassa keskitytään kolmeen pääasiaan: ihmiskaupan uhreihin, lainvalvontaan ja oikeudelliseen yhteistyöhön sekä ennaltaehkäisyyn. Komissio teki 11. helmikuuta ehdotuksen direktiiviksi sellaisille laittomassa maahanmuutossa avustamisen tai ihmiskaupan uhreille, jotka tekevät yhteistyötä viranomaisten kanssa, myönnettävästä lyhytaikaisesta oleskeluluvasta. Tämä ehdotus auttaa taistelemaan verkostoja vastaan ja hajottamaan ne. Lisäksi oikeudellisen yhteistyön alalla rikosasioissa on päästy poliittiseen yhteisymmärrykseen lähinnä yhteisiä määritelmiä ja seuraamuksia koskevasta puitepäätöksestä.

Komissio perusti toukokuussa 2001 järjestäytyneen rikollisuuden ehkäisemistä käsittelevän eurooppalaisen foorumin. Foorumi perustettiin rikostenehkäisemistä koskevan, marraskuussa 2000 annetun komission tiedonannon perusteella. Forumin yhteyteen on perustettu erityinen ihmiskaupan ehkäisemiseen keskittyvä työryhmä. Vuoden 2001 kaksi ensimmäistä työryhmää ovat omistautuneet määrittelemään sellaisia tarkoin kohdennettuja aloja, joilla yhteistyötä ja vaihtotoimintaa voidaan kehittää edelleen. Esimerkkinä tällaisista aloista voidaan mainita lainvalvontayksiköiden ja kansalaisjärjestöjen yhteistyö, paikallishallinnon asema ja tarkastukset asianmukaisen työ- ja muun lainsäädännön soveltamisen varmistamiseksi. Työryhmä jatkaa toimintaansa vuonna 2002. Sen pöytäkirjat ja päätelmät julkaistaan EU:n komission oikeus- ja sisäasioiden pääosaston verkkosivuilla.

Taloudellisesta tuesta voidaan mainita, että 28. kesäkuuta 2001 hyväksytystä STOP II -ohjelmasta voidaan tukea ihmiskauppaa ehkäiseviä hankkeita myös ensimmäisen viisivuotiskauden jälkeen. Ensimmäisellä viisivuotiskaudella tukea sai 85 hanketta. STOP II -komitea sopi 5. marraskuuta 2001 18 uudesta hankkeesta, joista useissa on myös ehkäisevää toimintaa. Lisäksi STOP II -ohjelmasta annetaan tukea Kansainväliselle siirtolaisjärjestölle ihmiskauppaa koskevan merkittävän konferenssin valmistelemiseksi ja toteuttamiseksi Brysselissä syyskuussa 2002. Myös jäsenvaltiot tukevat konferenssin järjestämistä. Konferenssi keskittyy ihmiskauppaan ja EU:n laajentumiseen, ja yksi sen pääteemoista on ennaltaehkäisy.

Myös rikollisuutta ehkäisevästä Hippokrates-ohjelmasta tuetaan ihmiskauppaa ehkäiseviä hankkeita sekä muita aiheeseen liittyviä hankkeita.

On myös muistettava, että sekä EU:n jäsenvaltioiden että ehdokasmaiden oikeus- ja sisäministerit sopivat 28. syyskuuta 12 toimenpiteestä ihmiskaupan torjumiseksi. Näihin toimenpiteisiin kuuluvat mm. aktiivinen operatiivinen yhteistyö ja ennaltaehkäisevien tiedotuskampanjoiden järjestäminen.

Asiaa laajemmin tarkasteltaessa mm. Valko-Venäjä, Moldova, Venäjä ja Ukraina on todettu naiskaupan uhrien lähtö- ja kauttakulkumaiksi. Varsinkin Moldovasta naisia viedään seksiteollisuuden palvelukseen.

Komissio on tietoinen ongelman haastavuudesta ja on alkanut ratkaista sitä yhdessä edellä mainittujen ns. Tacis-maiden kanssa aluekohtaisesti. Ensimmäinen toimintastrategia tällaisten ihmisoikeusrikkomusten torjumiseksi on jo laadittu. Strategia käsittää mm. ehkäiseviä toimenpiteitä, kuten mahdollisille uhreille, lainvalvontaviranomaisille, kansalaisjärjestöille ja hallituksen virkamiehille kohdennetut tiedotuskampanjat.

Komissio valmistelee parhaillaan hanketta Venäjällä. Kyseessä on EU:n, Venäjän ja USA:n yhteinen hanke osana transatlanttista toimintaohjelmaa. Sen yhteydessä on jo aikaisemmin toteutettu tiedotuskampanjoita (Puolassa 1998, Ukrainassa 1998, Unkarissa ja Bulgariassa 19992000).